Dr Eurovision Song Contest (ESC; alem. Liederwettbewärb vu dr Eurovision; friejer frz. Grand Prix d'Eurovision de la Chanson) isch e internationaler Musikwettbewärb vu Kumpenischten un Liedschrybe, wu syter anne 1956 alljohr vu dr Europäische Rundfunkunion (EBU) im Ramme vu dr Eurovision veraastaltet wird. D Aaregig derzue isch s Sanremo-Festival gsii, wu s scho syter anne 1951 git. Bim ESC derfe alli Rundfunkaastalte vu dr Staate vu dr EBU mitmache. Zue däre Rundfunkunion ghere vor allem europäischi un e Dail Radio- un Färnsehstatione us asiatische un afrikanische Länder. Syt em Eurovision Song Contest 1957 schicke d Rundfunkaastalte vu jedem Land, wu mitmacht, ai Lied zum Eurovision Song Contest.